Optrede oor 'motorfiets-ambulanse' verwelkom | Maroela Media
Optrede oor 'motorfiets-ambulanse' verwelkom
Die spesiale ondersoekeenheid (SOE) het die afdanking van die Oos-Kaapse LUR vir gesondheid en beplande stappe teen die voormalige superintendent-generaal van die provinsiale gesondheidsdepartement verwelkom.
Sindiswa Gomba is vroeër die week deur Oscar Mabuyane, provinsiale premier, die trekpas gegee. Mabuyane het ook aangekondig dat dr. Thobile Mbengashe aan 'n tugverhoor onderwerp sal word.
Die SOE het in sy verslag oor die motorfiets-ambulanse bevind dat die verkrygingsproses onreëlmatig was. Daar is ernstige bevindinge teen Gomba en Mbengashe gemaak in die verband. Gomba word intussen ook strafregtelik vervolg vir haar beweerde betrokkenheid by bedrieglike transaksies wat vir oudpres. Nelson Mandela se begrafnis aangegaan is.
Die SOE het 'n siviele proses aan die gang gesit oor die kontrak vir die motorfiets-ambulanse wat onreëlmatig deur die departement toegeken is.
Volgens Kaizer Kganyago, woordvoerder van die SOE, is die proses ingestel om die departement te verbied om uitvoering aan die kontrak te gee en enige betalings te maak.
"Die siviele proses om die kontrak te hersien en te kanselleer is deur die SOE in die spesiale tribunaal ingestel en die saak sal op 22 April aangehoor word."
Die minister van gesondheid, Zweli Mkhize, het in Julie verlede jaar in die parlement gesê die omstrede motorfiets-ambulanse voldoen nie aan die minimum regulasies vir mediese nooddienste nie.
Mkhize het die maand voor dit, toe 100 van die motorfietse reeds bekend gestel is, gesê dit gaan as veeldoelige vervoermiddels gebruik word om pasiënte in landelike gebiede te kan vervoer en medisyne af te lewer.